Elbasan
Store norske leksikon,Geografi,Verdens geografi,Europa,Albanias geografi
Elbasan er en by i Albania. Den ligger ved elven Shkumbin, 33 kilometer sørvest for Tirana. Byen har 120 703 innbyggere (2015).
Næringsliv og transport Byen er et administrasjonssenter og handelssenter i et jordbruksdistrikt hvor det dyrkes tobakk, oliven og frukt. Her finnes også tungindustri, blant annet et stort metallurgisk kombinat. Tungindustrien har forårsaket en del forurensning som blant annet har rammet jordbruksproduksjonen i omegnen. Området produserer blant annet olivenolje, hermetisert frukt, sigaretter og trevarer. I Çerrik, 13 kilometer sørvest for Elbasan, ligger et større oljeraffineri, som har vært i drift siden 1975. Kultur I Elbasan er det et arkeologisk museum fra 1974. I byen er det en tyrkisk festning fra 1400-tallet og flere bad. Historikk Byen ble grunnlagt i 1466 av den osmanske sultan Mehmed 2, på samme sted som oldtidens Scampa. Les mer i Store norske leksikon Albania Albanias geografi Albanias historie Økonomi og næringsliv i Albania